Tillaga

Hækkun frístundastyrks

Lagt er til að frístundastyrkur hækki í 75 þúsund krónur fyrir hvert barn þann 1. janúar 2023.

Greinargerð

Í samstarfssáttmála Samfylkingar, Framsóknar, Pírata og Viðreisnar segir í fyrstu aðgerðum: Við ætlum að hækka frístundastyrk upp í 75 þúsund krónur frá 1. janúar 2023.

Aðrir flokkar í borgarstjórn voru einnig með á stefnuskrá sinni að hækka frístundastyrkinn á kjörtímabilinu.

Frístundastyrk Reykjavíkurborgar var komið á árið 2006 undir heitinu “Frístundakortið”. Styrkurinn var í upphafi greiddur fyrir seinni hluta ársins 2007 að upphæð 12.000 kr. Árið 2008 var styrkurinn síðan greiddur í fyrsta skipti allt árið og var upphæðin þá 25.000 kr. Þann 1. janúar 2015 var styrkurinn hækkaður í 35.000 kr. og svo var hann hækkaður í 50.000 kr. þann 1. janúar 2017.

Markmið tillögunnar er að auka ennfrekar þátttöku barna í virkum frístundum í borginni. Frístundastyrkurinn er í eðli sínu samfélagsverkefni sem hefur það að markmiði að tryggja að opinber stuðningur skili sér sem best og nýtist vel þeim sem vegna efnahags eða félagslegra aðstæðna eiga ekki jafn auðvelt og aðrir að taka þátt í skipulögðu frítímastarfi.

Mikilvægt er að styrkurinn nýtist fyrst og fremst til þess að auka þátttöku barna og ungmenna í skipulögðu tómstundastarfi. Íþróttabandalag Reykjavíkur mun hér eftir sem hingað til fylgjast með þátttökugjöldum félaga sinna og gæta þess að iðkendagjöld þróist í takt við almennt verðlag.

Gera má ráð fyrir að kostnaðarauki vegna tillögunnar á ársgrundvelli geti numið 443 mkr.